Mmoledi 8 | Beibele Inthaneteng | Phetolelo ya Lefase le Lefsa
8 Ke mang yo a swanago le yo bohlale?+ Ke mang yo a tsebago tlhathollo ya dilo?+ Bohlale bja motho bo ediša sefahlego sa gagwe gomme sefahlego sa gagwe se thata se a kaonefala.+
2 Ke re: “Lota taelo ya kgoši,+ o dire seo ka baka la keno yeo e dirilwego pele ga Modimo.+
3 O se ke wa itlhaganela go tloga pele ga kgoši.+ O se ke wa dulela go dira tše mpe.+ Kgoši e tla dira tšohle tšeo di e kgahlago,+
4 ka gobane lentšu la kgoši le matla kudu;+ ke mang yo a ka rego go yona: ‘O dira’ng?’”
5 Yo a lotago taelo a ka se welwe ke selo le ge e le sefe sa bošula,+ gomme pelo yeo e hlalefilego e tla tseba nako le mokgwa wa go ahlola.+
6 Taba e nngwe le e nngwe e na le nako le mokgwa wa go e ahlola,+ ka gobane bošula bo atile bathong.+
7 Ga go yo a tsebago seo se tlago go direga,+ ka gobane ke mang yo a ka mmotšago kamoo se tlago go direga ka gona?
8 Ga go motho yo a nago le matla a go laola moya gore a ka o thibela;+ e bile ga go yo a nago le matla a go laola letšatši la go hwa;+ le gona a ka se lokollwe ntweng.+ Bokgopo bo ka se hlakodiše bao ba nweletšego go bjona.+
9 Tše ka moka ke di bone gomme pelo ya ka ya eleletša ka mediro ka moka yeo e dirilwego ka tlase ga letšatši, nakong ya ge motho a buša yo mongwe gore a mo gobatše.+
10 Eupša le ge go le bjalo, ke bone ba kgopo ba bolokwa,+ ka bona kamoo ba bego ba tsena le kamoo ba bego ba etšwa lefelong le lekgethwa+ gomme ba lebalwa motseng woo ba ilego ba dira bjalo go wona.+ Se le sona ke lefeela.
11 Ka ge tiro e mpe e sa ahlolwe ka go akgofa,+ ke ka baka leo dipelo tša bana ba batho di ikemišeditšego go dira bobe.+
12 Gaešita le ge modiradibe a ka dira bobe+ ga lekgolo gomme a phela nako e telele a dutše a dira boithatelo, fela seo ke se tsebago ke gore bao ba boifago Modimo+ wa therešo dilo di tla ba sepelela gabotse, ka ge ba be ba mmoifa.+
13 Eupša yo kgopo dilo di ka se mo sepelele gabotse+ le gatee, e bile a ka se telefatše matšatši a gagwe ao a etšago moriti,+ ka gobane ga a boife Modimo.+
14 Lefeela leo le lego gona lefaseng ke la gore go na le bao ba lokilego bao ba tlelwago ke tše di loketšego mediro ya ba kgopo+ gomme go na le ba kgopo bao ba tlelwago ke tše di loketšego mediro ya bao ba lokilego.+ Ka re se le sona ke lefeela.
15 Nna ka reta lethabo,+ ka ge go se se sekaone bathong fa tlase ga letšatši se se phalago go ja le go nwa gotee le go thaba gomme bona ba swanetše go thaba boitapišong bja bona matšatšing a ge ba sa phela,+ ao Modimo wa therešo a ba neilego ona ka tlase ga letšatši.+
16 Ka go ya ka se, ka gafela pelo ya ka+ go hwetša bohlale le go lemoga modiro wo o dirwago mo lefaseng,+ ka gobane ga go yo a patago boroko, e ka ba mosegare goba bošego.+
17 Ka bona mediro ka moka ya Modimo wa therešo,+ ka bona kamoo batho ba palelwago ke go hlatha modiro wo o dirwago ka tlase ga letšatši;+ le ge batho ba itapiša kudu go e tsoma, eupša ba ka se e hlathe.+ Gaešita le ge ba ka re ba hlalefile kudu gore ba ka e tseba,+ fela ba ka se e hlathe.+